Alexander «Alex» Löfström (spilt av Felix Herngren) er en 39 år gammel privatpraktiserende tannlege. Han er oppvokst på Solsidan i Saltsjöbaden utenfor Stockholm. Alex og vennegjengen omtaler gjerne hjemstedet som «Saltis». I første episode flytter Alex og samboeren Anna Svensson til «Saltis» der han har kjøpt sitt barndomshjem av sin mor, Margareta Löfström. I den første sesongen venter han og Anna barn; barnet blir født i siste episode av første sesong. Alex er detaljfokusert og svært opptatt av hva andre synes om ham. Han bor like ved sin beste venn Fredde Schiller og hans kone Michaela («Mickan»). Alex og Fredde var også barndomskamerater.